MDG vil vrake bomstasjonene i Oslo
Men det er (minst) én hake. I hvert fall hvis du trodde det skulle blir gratis å kjøre gjennom Oslo.  Miljøpartiet De Grønne vil nemlig at bomringen skal erstattes med et veiprisingssystem, som går ut på at hvert kjøretøy automatisk blir belastet for antall kilometer de faktisk kjører. – Siden de som tjener mest ofte kjører mest, så vil de også betale mer enn de med dårlig råd. Slik får vi også inntekter til et bedre tilbud for kollektiv, sykkel og gangvei, som det store flertallet i Oslo er avhengig av, ikke minst de med dårligst råd, sier leder av Oslo bystyrets miljøutvalg, Sirin Stav (MDG), til VG.  Hun påpeker at dette er et helt nytt system i Norge, og at de må se nærmere hvordan dette vil fungere i praksis. – Men i Tyskland og Singapore bruker de satellitteknologi for å registrere hvor, når og hvor langt bilen kjører. Dette er også testet i Trondheim, og jeg mener det haster med et forsøk også i Oslo. Hun mener veiprising vil føre til mindre biltrafikk, støy og forurensning, og gi folk flest et enklere og mer rettferdig system.  – Hvordan vil dette påvirke pendlere som er avhengig av bil? – Det blir enklere og mer rettferdig fordi folk bare vil betale for hvor mye man faktisk kjører, forurenser og sliter på veiene, heller enn basert på hvor bommene tilfeldigvis står. Samtidig vil man også kunne ta mindre betalt i områder eller tider på døgnet der alternativene til bilen er dårligst. Det tror jeg pendlere vil sette pris på, sier Stav.  I dag består bompengesystemet i Oslo av 83 bomstasjoner fordelt på tre bomringer. Ifølge prognoser fra Statens vegvesen er det beregnet at vi har betalt inn 15,2 milliarder i bompenger i 2023.  Byrådet i Oslo ønsker modellen velkommen.  – Problemet er at vi ikke kan innføre denne modellen fordi Regjeringen ikke gir oss muligheten. Det synes jeg er synd, fordi vi kunne kuttet utslippene, redusert køene og gjort prisingen mer rettferdig med en god modell for veiprising, sier byråd for miljø og samferdsel, Marit Vea (V), til VG.  Regjeringen mener det allerede er åpnet for et fleksibelt takstsystem med både tids- og miljødifferensierte takster innenfor dagens bompengeordning i byområdene.  – Dette gir lokale myndigheter en mulighet til å fastsette takster som også har trafikkregulerende virkning og som vil bidra til oppfyllelse av nullvekstmålet, sier statssekretær i Samferdselsdepartementet, Tom Kalsås (Ap), til VG.  For spørsmål vedrørende veiprising henviser han til Finansdepartementet.  I Norge er denne formen for prising tenkt å erstatte noen av de eksisterende bilavgiftene, blant annet veibruksavgiften, opplyser MDG.  – Veiprising må ikke bli en melkeku for staten. Oslo og Akershus må fortsatt ha kontroll, slik at vi kan fortsette å lage en bedre by med renere luft, tryggere skoleveier og flere busser og trikker til folk som bor i byen vår, sier Stav. – Dere satt i byrådet i åtte år. Hvorfor kommer dette forslaget nå? – I dag har vi ikke mulighet til å teste ut dette lokalt, men veiprising ble i en ny rapport lansert som det mest effektive virkemiddelet for å hindre økt biltrafikk, kork og kaos i Oslo.  Ifølge rapporten, som Norconsult har laget på oppdrag fra Statens vegvesen, vil biltrafikken i Oslo-området øke med 17 prosent frem mot 2040 uten nye tiltak.  – Det vil også gi økte utslipp, luft- og støyforurensing, og mer utrygge skoleveier. Det kan vi ikke leve med, og derfor vil vi at Oslo skal gå foran også på veiprising. Solberg-regjeringen ga Skatteetaten og Statens vegvesen i oppdrag å utrede et nytt system for fastsetting og innkreving av veibruksavgift og bompenger.  – Denne utredningen presenterer ulike konsepter for et fremtidig system for veibruksavgift og bompenger, der det mest avanserte konseptet er en posisjonsbasert veibruksavgift som varierer på bakgrunn av tid og sted for kjøringen, opplyser Finansdepartementet.  Konseptvalgutredningen ble ferdigstilt i september 2023, etter å ha vært på offentlig høring. Samferdselsdepartementet og Finansdepartementet har ikke tatt stilling til om utredningen skal følges videre opp.
MDG ønsker å erstatte bomringen med et veiprisingssystem i Oslo, som vil si at hvert kjøretøy automatisk blir belastet for antall kilometer de faktisk kjører. Sirin Stav i MDG mener veiprising vil føre til mindre biltrafikk, støy og forurensning, og gi folk flest et enklere og mer rettferdig system.  Byrådet i Oslo støtter modellen, men sier regjeringen ikke gir muligheten til å innføre systemet.  Veiprising ble testet i Trondheim i 2022. 